วธ.ปรับแผนใช้มิติด้านศาสนาและศิลปวัฒนธรรมพัฒนาศักยภาพสร้างรายได้ในพื้นที่ 14 จังหวัดภาคใต้พร้อมดึงพลังทุกภาคส่วนร่วมเป็นเจ้าภาพจัดไทยแลนด์เบียนาเล่ 2018 ที่จ.กระบี่
นายวีระ โรจน์พจนรัตน์ รัฐมนตรีว่าการกระทรวงวัฒนธรรม กล่าวในการประชุมมอบนโยบายและติดตามการดำเนินงานด้านวัฒนธรรมในพื้นที่จังหวัดภาคใต้ 14 จังหวัด ที่จังหวัดสงขลา ว่า รัฐบาลให้ความสำคัญกับนำมิติวัฒนธรรมมาสร้างรายได้และเชื่อมความสัมพันธ์ท่ามกลางความหลากหลายทางศาสนาสอดคล้องกับนโยบายรัฐบาลในการสร้างคนดี สังคมดี สร้างรายได้เศรษฐกิจชุมชน และสร้างเกียรติภูมิโลก ขณะเดียวกันรัฐบาลยังมีนโนบายให้หน่วยงานต่างๆ ได้ลงพื้นที่ตรวจเยี่ยมและจัดกิจกรรมในภูมิภาคต่างๆ อย่างต่อเนื่องเพื่อกระจายรายได้สู่ชุมชนท้องถิ่น โดยเฉพาะการจัดงานมหกรรมการแสดงศิลปกรรมร่วมสมัยนานาชาติ ไทยแลนด์เบียนาเล่ 2018 ที่จังหวัดกระบี่ ที่รัฐบาลมอบหมายให้กระทรวงวัฒนธรรมเป็นเจ้าภาพจัดกิจกรรมดังนั้นจึงมอบหมายให้ทั้ง 14 จังหวัดภาคใต้มีส่วนร่วมดึงพลังภาคส่วนต่างๆ เข้ามาร่วมจัดกิจกรรมให้มีความหลากหลายดึงดูดนักท่องเที่ยวเข้ามาร่วมช่วงปลายปีนี้ไปจนถึงเดือนกุมภาพันธ์ปีหน้า รวทั้งเน้นย้ำการจัดโครงการจัดสร้างพิพิธภัณฑ์คัมภีร์อัลกุรอ่าน พิพิธภัณฑ์สึนามิที่คาดว่าจะเปิดตัวได้ภายใน 2 ปี อีกทั้งยังเตรียมผลักดันการขึ้นทะเบียนวัดพระมหาธาตุวรมหาวิหาร จังหวัดนครศรีธรรมราชเป็นมรดกโลกคาดว่าจะส่งเอกสารได้ภายในวันที่ 30 มกราคม 2562 ซึ่งจะถือว่าเป็นมรดกโลกแห่งแรกในพื้นที่ภาคใต้
 


นอกจากนี้ จะมีการผลักดันการจัดงานเทศกาลประเพณีต่างๆในจังหวัดภาคใต้เป็นงานระดับนานาชาติ เช่น มหกรรมโนราห์ และหนังตะลุง โดยให้แต่ละจังหวัดจัดทำปฎิทินงานประจำปีเพื่อจัดแผนการท่องเที่ยวเชิงประวัติศาสตร์และวัฒนธรรม อีกทั้งจะเร่งผลักดันให้จังหวัดพัทลุงเป็นเมืองแห่งโนราห์เพื่อสืบสานศิลปวัฒนธรรมดึงดูดนักท่องเที่ยวอีกด้วย